text: Indvier strandpromenade
  28 maj 2011 kl. 08.45
  En 660 meter lang strandpromenade i Hjerting blev lørdag officielt indviet.
  Promenaden er i træ og strækker sig fra Hjerting Badehotel i syd og til et nyt klubhus for sejlere i nord.
  Trapper, ramper, tribune og en udsigtsplatform giver adgang til stranden, hvor man kan soppe ud til en havplatform, klatre og dyrke forskellige aktiviteter på de opstillede aktivitets- og oplevelsespæle og bade i en stor ny havpool, fortæller Esbjerg Kommune i en pressemeddelelse. Der vil også være en pool, som forsynes med frisk vand fra Ho Bugt.
  
  Nyskabende
  Det har taget seks års planlægning og arbejde at få strandpromenaden klar.
  ?Strandpromenaden i Hjerting er nyskabende både i indhold og formål. Området fremstår nu som et attraktivt udflugtsmål for både indbyggere og turister. Hvert besøg vil være en enestående oplevelse, da vejret, vinden og vandet hele tiden skifter og viser sig fra nye sider. I al beskedenhed så er Esbjerg Kommune og Realdania i samarbejde lykkedes med at skabe et af vestkystens nye vartegn,? siger borgmester i Esbjerg, Jøhnny Søtrup
  